b'\n_START_ARTICLE_\nZlatorog (pripovedka)\n_START_PARAGRAPH_\nZlatorog je slovenska ljudska pripovedka.\n_START_SECTION_\nO pripovedki\n_START_PARAGRAPH_\nPripovedka o Zlatorogu se je v slovenskem in tudi v ruskem ljudskem izro\xc4\x8dilu ohranila mnogo stoletij kot posledica usodne soodvisnosti med naravo in \xc4\x8dlovekom. Take vrste pripovedk poznajo tudi v albanskih gorah, pri Ju\xc5\xbenih Slovanih, v Gr\xc4\x8diji in v \xc5\xa1ir\xc5\xa1em vzhodnem alpskem prostoru. Leta 1868 je pripovedko o Zlatorogu kot prvi objavil Karel De\xc5\xbeman (Deschmann) v ljubljanskem nem\xc5\xa1kem dnevniku Laibacher Zeitung. Ta zapis je navdu\xc5\xa1il nem\xc5\xa1kega pesnika Rudolfa Baumbacha, ki jo je prelil v verze in jo objavil leta 1877. Anton Funtek je leta 1886 pesnitev prevedel v sloven\xc5\xa1\xc4\x8dino.\n_START_SECTION_\nVsebina\n_START_PARAGRAPH_\nV Jezerski dolini in skalni Komni so neko\xc4\x8d bivale bele \xc5\xbeene, ki so pomagale siromakom v stiskah. Izogibale so se njihovim zahvalam in \xc4\x8de se jim je kdo pribli\xc5\xbeal v visoki dolini, so ga odvrnile iz poti z groze\xc4\x8dimi gibi; s plazovi, nalivi ali to\xc4\x8do. Te bele \xc5\xbeene pa so imele bele koze, ki so se pasle na steni, ki pada strmo v So\xc5\xa1ko dolino. Koze je pasel neranljivi Zlatorog. \xc4\x8ce ga je strelec zadel, je iz njegove krvi zraslo \xc4\x8dudovito zeli\xc5\xa1\xc4\x8de, po imenu triglavska ro\xc5\xbea. Po zau\xc5\xbeitju tega zeli\xc5\xa1\xc4\x8da je Zlatorog v hipu ozdravel. Zlatorogovi zlati rogovi so bili klju\xc4\x8d do skritih zakladov pod goro Bogatin, ki jih \xc4\x8duva stoglavi zmaj._NEWLINE_Neko\xc4\x8d je ob cesti v Trbi\xc5\xbe, kjer se stekata So\xc4\x8da in Koritnica, stala kr\xc4\x8dma. Kr\xc4\x8dmarjeva h\xc4\x8di je imela veliko snubcev, a ona je ljubila le trentarskega lovca, ki je slovel kot najbolj\xc5\xa1i lovec dale\xc4\x8d naokrog. Kljub temu da je poznal vse bogastvo gora, ji nikoli ni prinesel darila, niti triglavske ro\xc5\xbee ne. Sporekla sta se in deklica je usli\xc5\xa1ala bogatega bene\xc5\xa1kega kramarja, ki ji je \xc5\xbee ob prvem snidenju podaril biserno ogrlico. To pa je trentarskega lovca prisililo v odlo\xc4\x8ditev, da najde klju\xc4\x8d od Bogatina. Pri tem mu je pomagal Zeleni lovec, mo\xc5\xbe, ki ni bil ravno na dobrem glasu. Trentarski lovec je ustrelil Zlatoroga in z Zelenim mo\xc5\xbeem sta mu sledila do strme pe\xc4\x8dine. Tam sta na\xc5\xa1la najlep\xc5\xa1e triglavske ro\xc5\xbee, med njimi tudi planike, iz katerih je kuhal slepi materi zdravilo za o\xc4\x8di. Ob misli na mater je mladeni\xc4\x8d hotel opustiti svoj namen, a ga je Zeleni lovec zbadal. Zlatorog je medtem pou\xc5\xbeil nekaj zeli\xc5\xa1\xc4\x8da in spet je bil pri mo\xc4\x8deh. V svojem besu je porinil lovca preko pe\xc4\x8dine. Njegovo truplo je naslednjo pomlad priplavalo pred kr\xc4\x8dmo, s \xc5\xa1opkom triglavskih ro\xc5\xbe v rokah._NEWLINE_Bele \xc5\xbeene so od takrat naprej Jezersko dolino za vedno zapustile. S seboj so vzele tudi bele koze. Raj se je spremenil v kamnito meli\xc5\xa1\xc4\x8de, saj je Zlatorog v svoji jezi vse poru\xc5\xa1il. \xc5\xa0e danes se v skalovju poznajo sledovi njegovih rogov. Danes je Zlatorog slovenski narodni mit in ob Triglavu simbol na\xc5\xa1ih gora.'